b'\n_START_ARTICLE_\nFitzcarraldo\n_START_SECTION_\nFilmska ekipa\n_START_PARAGRAPH_\nRe\xc5\xbeija: Werner Herzog_NEWLINE_Glume: Klaus Kinski (Brian Sweeney Fitzgerald - Fitzcarraldo), Jose Lewgoy (Don Aquilino), Claudia Cardinale (Molly), Peter Berling (Opera menad\xc5\xbeer) i dr.\n_START_SECTION_\nRadnja\n_START_PARAGRAPH_\nPeru, oko 1900. godine. Irac Brian Sweeney Fitzgerald, zvan Fitzcarraldo, i njegova supruga Molly prelaze put dug 1.200 milja kako bi vidjeli operu u kojoj glumi Enrico Caruso. Fitzcarraldo planira izgraditi operu za njega usred Amazonske pra\xc5\xa1ume pa skuplja novac kod nekog lokalnog tajkuna. Kupuje parobrod, unajmljuje ekipu i po\xc4\x8dinje ploviti po Amazoni kako bi ostvario svoj naum. No Indijanci sa svojim bubnjevima prestra\xc5\xa1e njegovu ekipu koja pobjegne, pa on ostane sam sa kuharom, kapetanom i tehni\xc4\x8darom. Ubrzo nagovori Indijance da rade za njega glume\xc4\x87i da je izaslanik Boga. S njima uspije prevesti brod preko brda do druge rijeke, gdje otvara operu.\n_START_SECTION_\nKritike\n_START_PARAGRAPH_\nVe\xc4\x87ina kriti\xc4\x8dara je hvalila film, dok je manji dio prigovarao zbog nategnutog ritma pri\xc4\x8de. Tako je u svojoj recenziji Dan Jardine napisao da mu se film ne svi\xc4\x91a: "Priznajem, film ima umjetni\xc4\x8dkih zasluga. Herzog stvara par vizualno fascinantnih trenutaka u ovom putu kroz pra\xc5\xa1umu. On tiho gradi napetost kada Fitzccaraldo i njegova ekipa bivaju progutani od pra\xc5\xa1ume i proganjani od zastra\xc5\xa1uju\xc4\x87ih zvukova bubanja nevidljivog plemena...Herzog je govorio da ga je ne\xc5\xa1to "gotovo religiozno" natjeralo da nastavi sa te\xc5\xa1kim uvjetima snimanja ovog filma. Na \xc5\xbealost, taj isti osje\xc4\x87aj ga nije vodio da postavi duboka metafizi\xc4\x8dka pitanja o prirodi \xc4\x8dovjekovog odnosa sa drugim \xc4\x8dovjekom". S druge strane Jay Antani je hvalio film: "Nevjerojatno, hipnoti\xc4\x8dno pri\xc4\x8danje pri\xc4\x8de u "Fitzcarraldu" otkriva njegovog redatelja u vrhunskoj formi". Roger Ebert je zaklju\xc4\x8dio: "Filmovi poput ovog postoje na nekom paralelnom svijetu u odnosu na obi\xc4\x8dne filmove. Postoji dojam da "Fitzcarraldo" nije potpuno uspje\xc5\xa1an - preduga\xc4\x8dak je, mogli bismo re\xc4\x87i, ili previ\xc5\xa1e meandrira - ali je ipak film koji ja ne bi propustio niza\xc5\xa1to na svijetu..."Fitzcarraldo" nije savr\xc5\xa1en film, te se nikada ne spoji u jedinstvenu izjavu. On meandrira, spor je i povremeno nema oblik. Mo\xc5\xbeda je koncept bio prevelik za Herzoga da ga uobli\xc4\x8di. Film se ne pribli\xc5\xbeuje savr\xc5\xa1enstvu kao \xc5\xa1to je to u\xc4\x8dinio "Aguirre". No kao dokument o misiji i snu, i kao rekord \xc4\x8dovjekove ludosti i naivnog, vizionarskog juna\xc5\xa1tva, nikada nije postojao jedan takav film poput njega".'